Psalam (Šarić) 103.
Od Davida.

1Dušo moja, slavi Gospoda, i sve, što je u meni, sveto ime njegovo! 

2Dušo moja, slavi Gospoda i ne zaboravljaj nijednoga dobročinstva njegova! 

3On je, koji ti oprašta za sva zlodjela, koji ozdravlja sve bolesti tvoje, 

4Koji čuva od propasti život i tvoj, koji te kruni milošću i milosrđem, 

5Koji nasiti dušu tvoju dobrima, da se obnovi mladost tvoja kao u orla. 

6Gospod čini pomoćna djela i pravicu svima potlačenima. 

7Putove svoje pokaza Mojsiju, djela svoja djeci Izraelovoj. 

8Gospod je milosrdan i milostiv, strpljiv i bogat ljubavlju. 

9Zato se ne gnjevi dovijeka, niti se dovijeka srdi. 

10 Ne postupa s nama po grijehima našim, niti nam vraća po zlodjelima našim. 

11 Jer koliko je nebo visoko nad zemljom, tolika je ljubav njegova prema pravednicima njegovim. 

12 Koliko je istok daleko od zapada, toliko on udaljuje od nas grijehe naše. 

13 Kao što se otac smiluje djeci svojoj, tako se smiluje Gospod pravednicima svojim. 

14 Jer zna, kakva smo mi grada, spominje se, da smo samo prah. 

15 Čovjek: kao trava; tako su dani njegovi, kao cvijet u polju, tako cvjeta. 

16 Dune vjetar na njega, i nestane ga, i ne zna više mjesta, gdje je stajao. 

17 A milosrđe Gospodnje ostaje uvijek i vječno na onima, koji ga se boje; i dobrota njegova na sinovima sinova, 

18 Koji drže zavjet njegov i brižno ispunjaju zapovijedi njegove. 

19 Prijestolje svoje postavi Gospod na nebu, vlast njegova proteže se na sve. 

20 Slavite Gospoda, svi anđeli njegovi, junaci puni snage, izvršitelji riječi njegove, koji slušate silni glas njegov! 

21 Slavite Gospoda, sve vojske njegove, sluge njegove, vršitelji volje njegove! 

22 Slavite Gospoda, sva djela njegova, po svim mjestima kraljevstva njegova: Dušo moja, slavi Gospoda! 

Psalmi (Šarić)